KIRJALLINEN KYSYMYS E-4074/00 esittäjä(t): Nicole Thomas-Mauro (UEN) ja Dominique Souchet (UEN) neuvostolle. Rehuvalkuaistuotannon kehittäminen vastauksena äskettäiselle eläinperäisen jauhon käyttökiellolle.



Virallinen lehti nro 235 E , 21/08/2001 s. 0057 - 0058



KIRJALLINEN KYSYMYS E-4074/00 esittäjä(t): Nicole Thomas-Mauro (UEN) ja Dominique Souchet (UEN) neuvostolle (10. tammikuuta 2001) Aihe: Rehuvalkuaistuotannon kehittäminen vastauksena äskettäiselle eläinperäisen jauhon käyttökiellolle Eläinperäisten jauhojen käytön kieltäminen maatilalla kasvatettavien eläinten ruokinnassa lisää kasviproteiinien kysyntää yhteisössä. Tarpeeseen on kyettävä vastaamaan ilman, että lisätään riippuvuutta tuonnista tai altistumista geneettisesti muunnetuille organismeille. Aikooko neuvosto panna täytäntöön yhteisön kasviproteiinien tuotantoa koskevan hätäsuunnitelman seuraavien pääsuuntaviivojen mukaisesti? 1. Sellaisten valkuaisainekasvien, kuten herneiden, papujen ja lupiinien, joita eivät koske minkäänlaiset kansainväliset rajoitukset, hehtaaritukea olisi korotettava. 2. Blair House -sopimusten mukainen yhteisön öljysiementuotantoa koskeva 4 934 000 hehtaarin rajoitus päättyy vuonna 2002, jolloin erityistuki päättyy, ja se korvataan Agenda 2000:n mukaisesti kaikille viljelyskelpoisille kasveille yhteisellä tasaustuella. Kriittinen vuosi on siten vuosi 2001, jota varten kumppaneiden kanssa on neuvoteltava erivapaus force majeure -tapauksia varten, jotta pinta-aloja voidaan lisätä nykyisellä tukitasolla. 3. Dehydratoituja rehuja ajatellen voimme lisätä huomattavasti taattuja enimmäismääriä sekä keinotekoisesti kuivatettua rehua koskevaa tukea, sillä sinimailanen on erittäin turvallinen proteiinin lähde. 4. Unionin on löydettävä keinot, joiden avulla biopolttoaineiksi tarkoitettujen öljykasvien viljelystä tehdään houkuttelevampaa. Kasvihuoneilmiöön liittyvien vaikutusten lisäksi jokainen tuotettu biopolttoainetonni tuottaa sivutuotteena kaksi tonnia öljykakkuja (auringonkukka- tai rapsiöljy). 5. Osana ympäristötoimia sekä sen vuoksi, että jarrutetaan rakenteeltaan yksipuolisten viljantuotantoalueiden lisääntymistä, on kannustettava monipuolisen viljelyn lisäämiseen nykyistä auringonkukkaviljelyä suosivaa ympäristötoimea helpommin toteutettavin keinoin. 6. Yhteisön on myös luotava turvaverkko eurooppalaisia öljysiemen- ja proteiinituottajia varten siten, että heille taataan hinta, joka on vertailukelpoinen amerikkalaisten soijantuottajien saaman hinnan kanssa. Vastaus (7. toukokuuta 2001) Neuvosto on tietoinen rehuvalkuaistuotannon kehittämisen tärkeästä merkityksestä, jotta voitaisiin toisaalta vastata eläinperäisen jauhon käytön äskettäiseen tilapäiseen kieltämiseen ja varmistaa tuotantoeläinten rehujen säännöllinen toimitus ja toisaalta rajoittaa turvautumista tuontiin ja altistumista geneettisesti muunnetuille organismeille. Naudan spongiformista enkefalopatiaa (BSE) koskevissa päätelmissään joulukuussa 2000 neuvosto pani merkille komission lausumat runsaasti proteiinia sisältävien kasvien tuotannosta ja kehottaa sitä syventämään pian analyysiaan ja tekemään tarvittavat johtopäätökset sen vaikutuksista tällä alalla nyt harjoitettavaan politiikkaan ja kesannointiin sekä tekemään tarvittaessa asianmukaisia ehdotuksia. Saatuaan kyseiset ehdotukset komissiolta käsiteltäväkseen neuvosto tarkastelee ehdotukset ehdottoman ensisijaisina.